Kredietgradering: Fitch dui steeds negatiewe vooruitsig aan(Argieffoto: Reuters/Reinhard Krause/ANA) Die nasionale tesourie het Woensdag bevestig dat die graderingsagentskap Fitch steeds die land se vooruitsig as negatief aandui. Volgens Fitch word Suid-Afrika se graderings beperk deur lae groeipotensiaal, hoë en stygende staatskuld, groot voorwaardelike aanspreeklikhede sowel as die risiko van toenemende sosiale spanning weens buitengewone hoë ongelykheid in die land. Die tesourie het in reaksie hierop in ŉ verklaring gesê die regering bly ten spyte van die vooruitsig verbind tot die stabilisering en verbetering van sy fiskale posisie. “Die regering sal voortgaan om hand aan hand met vakbonde saam te werk om die groei van die loonrekening van die openbare sektor te bestuur om die skuldlas van die regering te verminder.” Luidens die verklaring neem die regering ook kennis van die druk en risiko’s wat ondernemings in staatsbesit, veral Eskom, op sy fiskale posisie plaas. “Die regering bied Eskom medium-termyn steun om kragvoorsiening te verseker en die staat se kontraktuele verpligtinge na te kom. Die nasionale tesourie, in vennootskap met die departement van openbare ondernemings, stel verder ŉ reeks maatreëls in om dissipline in die kragverskaffer se finansies te bring en herstrukturering te versnel. “Voortgesette samewerking tussen die regering, arbeid, sake en die burgerlike samelewing is noodsaaklik om alle fiskale maatreëls en hervormings wat bevorderlik vir groei is suksesvol te implementeer.” Maroela Media het vroeër berig die “groot drie” kredietgraderingsagentskappe, Moody’s, Standard & Poor’s (S&P) en Fitch dui sedert November die land se vooruitsig as negatief aan. Die land is tans op ŉ Baa3-gradering, die laagste vlak van beleggingsgraad.